JeugHartklop is 'n Blog van Algoa Gemeenskapskerk, 'n gemeente met 'n baie unieke karakter, binne die NG Kerk Familie. Ons het 'n gemeente leier, gemeente bestuurder en 'n Leraar.
Ons glo dat die Bybel die onfeilbare woord van God is en laat ons daardeur lei in die manier hoe ons leef en die besluite wat ons neem. Om God se mond te raadpleeg voordat ons enige iets doen of enige besluite neem staan sentraal van alles in die gemeente. Ons is 'n vernuwende gemeente wat nuut dink en doen soos ons deur die Heilige Gees daartoe gelei word.
Die gemeente funksioneer deur middel van Bedieninge wat elkeen deur 'n bedieningshoof bestuur word. Dit laat baie geleentheid vir gemeentelede om aktief betrokke te raak binne die gemeente, asook binne God se Koninkryk.
Die gemeente het 'n sterk Jeugbediening, wat 'n groot verskil in die gemeenskap maak. Ons het Woensdagaande ons jeuggroep – EPIC Jeug; Donderdagoggende 'n kleingroep by Hoërskool Otto du Plessis; Donderdagmiddae ons Sopkombuis jeug – G1; Vrydagmiddae 'n kleingroep by Laerskool Piet Retief en Sondae het ons Kinderkerk tydens die erediens en Sondagskool – Sions – na die erediens.
Ons gemeente het ook 'n sterk Barmhartigheidsbediening. Ons het 'n sopkombuis vir vrouens op 'n Woensdagoggend, vir mans Donderdagoggende en vir die kinders Donderdagmiddae.